OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Európska stratégia vytvárania lepšieho internetu pre deti /* COM/2012/0196 final */





OZNÁMENIE KOMISIE EURÓPSKEMU PARLAMENTU, RADE, EURÓPSKEMU HOSPODÁRSKEMU A SOCIÁLNEMU VÝBORU A VÝBORU REGIÓNOV Európska stratégia vytvárania lepšieho internetu pre deti Ako je zdôraznené v Programe EÚ v oblasti práv dieťaťa[1], dlhodobé účinky nedostatočného investovania do politík s vplyvom na deti[2] môžu mať výrazné dôsledky na spoločnosť, v ktorej žijeme. Keďže cieľom Digitálnej agendy pre Európu[3] je sprístupniť výhody digitalizácie všetkým Európanom, pokiaľ ide o internet, deti majú osobitné potreby a sú obzvlášť zraniteľné. Tomu treba venovať osobitnú pozornosť, aby sa internet stal pre deti príležitosťou na prístup k poznatkom, komunikáciu, rozvoj zručností a zlepšenie perspektív zamestnania a zamestnateľnosti[4]. Deti sú čoraz viac vystavené internetu prostredníctvom rozsiahlejšej ponuky zariadení a v čoraz mladšom veku. Preto je v súčasnosti potrebné vypracovať vhodnú stratégiu zameranú na ich celkové potreby. Je potrebné vytvoriť nový obsah, ako aj nové služby s vyššou kvalitou určené deťom. Treba zaručiť bezpečnosť detí online. Z analýz zasa vyplýva, že lepšie a širšie používanie internetu deťmi otvára priestor pre intenzívny rozvoj podnikania s inovačným obsahom a službami online. Európske podniky môžu mať vďaka výhodnej veľkosti vnútorného trhu dobré predpoklady na využitie takýchto príležitostí na rast a tvorbu pracovných miest. Rada vo svojich záveroch o ochrane detí v digitálnom svete z 28. novembra 2011 zdôraznila, že na vytvorenie lepšieho internetu pre deti je potrebná kombinácia politík. Na vnútroštátnej, európskej i sektorovej úrovni sa vypracúvajú návrhy opatrení. Musia sa začleniť do celoeurópskej stratégie, v ktorej budú stanovené základné požiadavky a ktorá zabráni fragmentácii. Regulácia je aj naďalej jednou z možností, no pokiaľ to bude možné, mala by sa dať prednosť prispôsobivejším samoregulačným nástrojom, vzdelávaniu a zlepšovaniu možností. Základom stratégie sú štyri piliere, ktoré sa navzájom dopĺňajú: 1) podpora kvality obsahu online pre mladých ľudí; 2) zvyšovanie informovanosti a zlepšovanie možností; 3) vytváranie bezpečného prostredia pre deti online; a 4) boj proti pohlavnému zneužívaniu a sexuálnemu vykorisťovaniu detí. Stratégia obsahuje návrh radu opatrení, ktoré má vykonať Komisia, členské štáty a celý hodnotový reťazec v rámci tohto odvetvia. 1.1. Prečo je európska stratégia potrebná teraz? 1.1.1.1. Nové príležitosti pre deti a pre rozvoj podnikania Aj napriek tomu, že pri vytváraní internetu sa nemyslelo na deti, podľa údajov ich rodičov používa internet v Európe 75 % detí vo veku 6 až 17 rokov[5]. Podľa údajov 15- a 16-ročných detí sa tieto deti prvýkrát dostali na internet ako 11-ročné. V porovnaní s tým 9- a 10-ročné deti uvádzajú, že internet začali využívať v priemere vo veku 7 rokov. 33 % detí vo veku 9 až 16 rokov uvádza, že na internet sa dostávajú prostredníctvom mobilného telefónu alebo iného prenosného zariadenia[6]. Deti majú osobitné potreby a sú obzvlášť zraniteľné a tieto rozdiely treba uznávať. Internet a IKT ponúkajú deťom širokú škálu príležitostí na hranie, vzdelávanie, inovačné správanie a na to, aby boli kreatívne, komunikovali a vyjadrovali svoje názory, spolupracovali a spoločensky sa angažovali, mali viac informácií o okolitom svete a aby rozvíjali svoje základné zručnosti a uplatňovali svoje práva[7]. Deti je však potrebné aj chrániť. Rešpektovanie potrieb detí otvára široké podnikateľské príležitosti. Predpokladá sa, že celosvetový trh s digitálnym obsahom prekročí v roku 2012 hranicu 113 miliárd EUR[8]. Hodnota trhu s mobilnými aplikáciami bola 5 miliárd EUR a očakáva sa, že do roku 2015 narastie na 27 miliárd EUR, o čo sa zaslúžia hlavne hry a viac než 5 miliárd mobilných predplatených služieb na celom svete. Predpokladá sa, že obrat celosvetového trhu s videohrami prekročí 62 miliárd EUR[9]. Rozsiahlym rozširovaním tabletov, smartfónov a laptopov, ktoré deti intenzívne používajú, má trh s interaktívnym kreatívnym a vzdelávacím obsahom pre mladšie deti, ako aj dospievajúcu mládež značný potenciál. Internetové a mobilné aplikácie a hry poskytujú nebývalé príležitosti na rozvoj podnikania, najmä pre MSP a tvorivých jednotlivcov, pretože umožňujú priamy kontakt s potenciálnymi používateľmi/zákazníkmi. Dokonca i deti by sa mohli stať online tvorcami a zakladateľmi podnikov. 1.2.1.2. Súčasné nedostatky a problémy 1.2.1.1.2.1. Fragmentácia trhu Zo správy Komisie[10] o tom, ako sa v členských štátoch uplatňujú existujúce odporúčania týkajúce sa bezpečnosti detí, vyplýva, že aj keď členské štáty vo všeobecnosti zvyšujú úsilie zamerané na riešenie digitálnych výziev, ich opatrenia sú nedostatočné. V členských štátoch sa uplatňujú rôzne politiky, či už regulačné, alebo samoregulačné, napr. pokiaľ ide o rodičovskú kontrolu, klasifikáciu obsahu a oznamovanie škodlivého a nezákonného obsahu. V Spojenom kráľovstve prijali poskytovatelia internetových služieb (ISP) kódex[11], ktorý podporuje „aktívny výber“[12] a ktorého uplatňovanie je vecou rozhodnutia jednotlivých ISP. Vo Francúzsku musia ISP poskytovať softvér na rodičovskú kontrolu bezplatne. V Nemecku sa dá používať certifikovaný „softvér na ochranu mládeže“ zabraňujúci deťom dostať sa na webové stránky so škodlivým obsahom. V ostatných krajinách takéto ustanovenia neexistujú. V Nemecku sa uplatňuje aj samoregulačný rámec, ktorý poskytovateľom umožňuje klasifikovať jednotlivé druhy online obsahu, napr. videá, webové stránky alebo online hry. V Spojenom kráľovstve bolo jedným z odporúčaním Baileyovej správy[13] klasifikovať hudobné videá podľa veku. V iných krajinách neexistujú nijaké ustanovenia o klasifikácii online obsahu. Aj vo Fínsku a Belgicku boli dohodnuté kódexy správania. Vo Fínsku pre sociálne médiá a v Belgicku pre širší okruh poskytovateľov. V krajinách ako Spojené kráľovstvo, Španielsko, Taliansko alebo Česká republika sa uplatňujú rôzne mechanizmy oznamovania škodlivého a nezákonného obsahu a správania s podporou rôznych zainteresovaných strán ako polície, mimovládnych organizácií alebo odvetvia. Aj napriek tomu, že tieto opatrenia môžu pozitívne vplývať na trhy a používateľov jednotlivých členských štátov, mohli by viesť aj k väčšej fragmentácii trhu a tvorbe prekážok, najmä pre európskych poskytovateľov vrátane MSP, ktorý nemajú zdroje na plnenie požiadaviek rozdielnych systémov jednotlivých štátov a nemôžu využívať jednotný digitálny trh. Zároveň je jasné, že nie všetky deti v Európe, majú online rovnaké možnosti a ochranu. 1.2.2.1.2.2. Zlyhanie trhu pri zabezpečovaní ochranných opatrení a poskytovaní kvalitného obsahu v celej Európe Deti sa ešte nepovažujú za cieľové publikum, do ktorého sa oplatí investovať. Integrácia nástrojov na ich ochranu, ktoré im umožňujú riadiť svoju online prítomnosť bezpečným a zodpovedným spôsobom (akými sú rodičovské kontroly) do zariadení alebo služieb sa často vníma ako dodatočné náklady a podniky, pokiaľ nemajú istotu vytvorenia dostatočne veľkého trhu, ktorý by takéto investície odôvodnil, sú o to neochotnejšie takéto nástroje vyvíjať a používať. Z referenčného porovnávania rodičovských kontrol[14] vyplýva, že väčšina nástrojov sa dá ovládať iba v anglickom jazyku. Nové zariadenia prinášajú ďalšie problémy: neexistuje veľa nástrojov vhodných pre herné konzoly, tablety a mobilné telefóny, t. j. pre zariadenia, prostredníctvom ktorých sa deti čoraz častejšie dostávajú online, a neexistujú riešenia pre používateľov, ktorí sa k obsahu dostávajú namiesto vyhľadávača prostredníctvom aplikácií v mobilných telefónoch alebo tabletoch. Zároveň nie je k dispozícii dostatok kvalitného obsahu. Podľa celoeurópskeho prieskumu[15] má iba 32 % z 9- až 12-ročných detí pocit, že na internete môžu robiť dostatok „dobrých vecí pre deti“ svojho veku[16]. V sektoroch, akými sú aplikácie, sa používajú systémy klasifikácie obsahu, ktoré neboli vytvorené pre európsky trh a pre európskych používateľov. 1.2.3.1.2.3. Riadenie rizík s cieľom budovania dôvery k službám a obsahu Z výskumu vyplýva, že bez ohľadu na značné rozdiely medzi krajinami je klasifikácia existujúcich rizík v celej Európe dosť podobná[17]. V roku 2010 uviedli 4 z 10 detí, že sa stretli s jedným z týchto rizík: komunikácia online s niekým, s kým sa nikdy osobne nestretli; vystavenie obsahu vytvorenému používateľom propagujúcemu anorexiu, sebapoškodzovanie, drogy alebo samovraždy; vystavenie erotickým obrázkom online a zneužívanie osobných údajov; osobné stretnutia s osobami, s ktorými sa zoznámili online; šikanovanie v online prostredí (cyber-bullying)[18]. Objavujú sa aj nové modely správania, akými sú šírenie záznamov fyzických útokov na deti nasnímaných kamerou mobilného telefónu[19] alebo zasielanie/prijímanie erotických obrázkov/správ rovesníkom alebo od rovesníkov[20]. Nové služby s potenciálnym vplyvom na súkromie, akou je geolokalizácia, sú čoraz populárnejšie. Na internete sa darí aj reklame a deti nemajú vyvinutú schopnosť pozerať sa na ňu kritickým pohľadom[21]. Okrem toho sa rozrastá používanie internetu pri nábore obetí obchodovania s ľuďmi a propagácii ich služieb, a to vrátane detí[22]. Internet je aj prostredím, v ktorom je možné ľahko šíriť materiál obsahujúci zneužívanie detí. Hoci to nesúvisí s používaním internetu deťmi, predstavuje to problém, ktorý sa týka detí ako obetí. Podľa Internet Watch Foundation (IWF) sa vyše 40 % potvrdených adries URL obsahujúcich pohlavné zneužívanie detí (podľa lokalizácie hosťujúceho poskytovateľa) nachádza v Európe a Rusku. Obrázky pohlavného zneužívania detí sa v súčasnosti šíria online aj inými spôsobmi, než webovými stránkami, napr. sieťami peer-to-peer (bez centrálneho servera). Vzhľadom na bezhraničnosť internetu a skutočnosť, že obrázky zneužívania detí sú v celej Európe nezákonné, opatrenia v tejto oblasti je potrebné prijať na celoeurópskej úrovni. 1.2.4.1.2.4. Nedostatok zručností Hoci si 90 % pracovných miest vo všetkých sektoroch bude do roku 2015 podľa očakávaní vyžadovať technické zručnosti, iba 25 % mladých ľudí v celej EÚ o sebe vyhlásilo, že majú „vysokú“ úroveň základných internetových zručností (napr. schopnosť využívania internetu na telefonovanie, vytvárania webových stránok, vzájomného vymieňania súborov prostredníctvom siete peer-to-peer)[23]. Z výskumu vyplýva, že európske deti majú vážne nedostatky v oblasti digitálnych zručností napriek tomu, že si o nich všeobecne myslíme, že sa už s nimi narodili. Napríklad 38 % európskych detí vo veku 9 až 12 rokov, ktoré používajú internet, uviedlo, že majú osobný profil na stránke sociálnej siete. Iba 56 % detí vo veku 11 až 12 rokov však uviedlo, že si vedia zmeniť svoje nastavenia týkajúce sa ochrany súkromia[24]. V rámci výskumu sa takisto zistilo, že rozsahy digitálnych zručností a online činností spolu súvisia[25]. Nadobudnutie zručností v oblasti bezpečnosti preto môže podporiť rozvoj iných zručností súvisiacich s inými online činnosťami. 2.2. Nový ekosystém: Európska stratégia vytvárania lepšieho internetu pre deti V priebehu času sa na európskej úrovni vypracoval rad politík na podporu detí. Často však boli špecifické, napr. so zameraním na mediálne kanály[26] alebo technologické platformy[27], a neboli skĺbené v jednotnom rámci. Politiky EÚ dosiaľ dostatočne neuznali, že deti sú pre internet osobitným cieľovým publikom a že na ich podporu je potrebný nový ekosystém. Európa potrebuje stratégiu, ktorá zabráni fragmentácii trhu a vytvorí bezpečnejšie obohacujúce prostredie online pre všetky deti EÚ. Navrhuje sa, aby sa skombinovali viaceré nástroje, ktoré sa zakladajú na právnych predpisoch, samoregulácii a finančnej podpore. Aj keď sa bude postupovať aj cestou prijatia právnych predpisov, prednosť dostane samoregulácia, ktorá je najpružnejším rámcom dosahovania hmatateľných výsledkov v tejto oblasti. Tento proces však musí byť dynamický, musí reagovať na nové výzvy, napr. na zbližovanie technológií[28], a musí zahŕňať vhodné mechanizmy na referenčné porovnávanie a monitorovanie. Komisia bude financovať opatrenia v rámci tejto stratégie aj prostredníctvom programu pre bezpečnejší internet[29] (2009 – 2013), ako aj Nástroja na prepojenie Európy[30] a od roku 2014 programu Horizont 2020[31]. 2.1.2.1. Obsah online pre deti a mladých ľudí vysokej kvality Podpora výroby obsahu online pre deti a mladých ľudí vysokej kvality bude tak na ich úžitok, ako aj v prospech budovania jednotného digitálneho trhu. Táto stratégie podporuje dva druhy opatrení, ktoré sú jasne prepojené a môžu priniesť výsledky iba vtedy, keď sa budú vykonávať paralelne. 2.1.1.2.1.1. Podpora prípravy kreatívneho a vzdelávacieho obsahu online pre deti Mladšie deti potrebujú „online ihriská“, kde sa môžu hrať a učiť sa. Tínedžeri by mohli mať prospech z kreatívnych a vzdelávacích hier, ktoré by podnecovali ich predstavivosť a podporovali ich pozitívne používanie internetu. Technológie sa budú zároveň čoraz viac využívať v učebniach pre všetky vekové skupiny. Interaktívne učenie prostredníctvom technológií môže podporovať tvorivosť a kritické myslenie. Na uľahčenie tohto procesu je potrebné stimulovať vytváranie obsahu, ktorý podporí tak vývoj dieťaťa, ako aj európsky jednotný digitálny trh. Niektoré členské štáty ako Nemecko začali realizovať iniciatívy zamerané na stimulovanie výroby a na zviditeľnenie kvalitného obsahu pre deti zahŕňajúce osobitné kritériá a/alebo normy. 2.1.2.2.1.2. Podpora pozitívnych online skúseností mladších detí Väčšina mladých ľudí je online skôr „konzumentom“ ako tvorcom. Cieľom je podporiť tvorivosť a pozitívne používanie internetu, čo im pomôže nielen pri rozvoji digitálnych zručností, ale aj zlepší ich možnosti rastu a pretvárania vlastného sveta bezpečným a tvorivým spôsobom, na vytváranie spoločenstiev a na aktívne zapojenie do participatívnej spoločnosti. Mohlo by to viesť aj k technologickým inováciám a k zakladaniu nových podnikov prispievajúcich k jednotnému digitálnemu trhu. Komisia · bude podporovať interoperabilné platformy pre nástroje zabezpečujúce prístup k obsahu zodpovedajúcemu veku používateľa (napr. biele listiny[32] alebo vyhľadávače s ovládaním vhodným pre deti) a zároveň sa bude zaoberať otázkou priebežnej kontroly kvality; · bude stimulovať inovácie v oblasti tvorivého obsahu vytvoreného deťmi alebo určeného pre deti prostredníctvom podpory projektov a iniciatív, ako je súťaž s názvom Best Children’s Online Content (Najlepší online obsah pre deti). Odvetvie by malo · vytvárať a ponúkať cielený kvalitný interaktívny obsah pre deti, ako aj ľahko ovládateľné nástroje na podporu ich tvorivosti a na pomoc pri učení; · finančne a/alebo technicky podporovať iniciatívy samotných detí, škôl alebo mimovládnych organizácií týkajúce sa tejto oblasti. Členské štáty by mali · podobne ako Komisia podporovať iniciatívy, ktorých cieľom je vytvárať online obsah pre deti vysokej kvality, a aktívne ich propagovať; · mali by za podpory Komisie spoločne koordinovať svoju činnosť v tejto oblasti a uplatňovať normy zabezpečovania kvality online obsahu pre deti[33]. 2.2.2.2. Zvyšovanie informovanosti a zlepšovanie možností Deti, ich rodičia, opatrovatelia a učitelia musia vedieť o rizikách, s ktorými sa môžu deti stretnúť online, ako aj o nástrojoch a stratégiách na vlastnú ochranu alebo na predchádzanie takýmto rizikám. Deti musia rozvíjať svoje kritické myslenie a digitálne a mediálne zručnosti, aby sa mohli aktívne zúčastňovať na živote spoločnosti. Potrebujú prístup k nástrojom vhodným pre ich vek vybaveným návodom na používanie, ktoré by im pomohli správať sa online bezpečne a zodpovedne. Opatrenia na zvyšovanie informovanosti a zlepšovanie možností by sa mali zameriavať na možnosti rozvoja vlastnej ochrany a zodpovednosti v online prostredí medzi deťmi. 2.2.1.2.2.1. Digitálna a mediálna gramotnosť[34] a výučba o online bezpečnosti na školách Digitálna a mediálna gramotnosť a digitálne a mediálne zručnosti majú pre používanie internetu deťmi rozhodujúci význam. Keďže deti začínajú používať internet vo veľmi mladom veku, je potrebné, aby sa so vzdelávaním o online bezpečnosti začínalo v ranom detstve, a zároveň aby sa vykonávacie stratégie prispôsobili rôznym potrebám a úrovniam autonómie mladých detí a tínedžerov. Školy sú najlepším miestom na oslovenie väčšiny detí bez ohľadu na ich vek, finančnú situáciu alebo spoločenské postavenie, ako aj ďalších kľúčových adresátov informácií o bezpečnosti na internete, akými sú učitelia a (nepriamo) rodičia. Online bezpečnosť ako osobitná téma je v súčasnosti zahrnutá do učebných plánov v 23 vzdelávacích systémoch v celej Európe[35], no v dôsledku nedostatku online vyučovacieho materiálu nie je dostatočne zvládnutá. Vyučovanie online bezpečnosti na školách je opatrením, ktoré sa požaduje aj v rámci Digitálnej agendy pre Európu. Členské štáty by mali · urýchliť realizáciu stratégie, aby sa do učebných plánov dostalo vyučovanie o online bezpečnosti do roku 2013; · posilniť neformálne vzdelávanie o online bezpečnosti, prijať koncepcie online bezpečnosti na školách a zabezpečiť primeranú odbornú prípravu učiteľov; · podporiť verejno-súkromné partnerstvá v záujme dosiahnutia uvedených cieľov. Komisia · bude podporovať určovanie a výmenu najlepších postupov medzi členskými štátmi v oblastiach formálneho a neformálneho vzdelávania o online bezpečnosti, vytváranie príslušného vzdelávacieho obsahu a verejno-súkromné partnerstvá zamerané na oslovovanie detí, rodičov, učiteľov a opatrovateľov; · vytvorí v rámci Europassu osobitný modul týkajúci sa digitálnej kompetencie a zlepší ukazovatele na používanie a vplyv IKT v rámci vzdelávania. Odvetvie by sa malo · angažovať vo verejno-súkromných partnerstvách s cieľom podporiť interaktívne nástroje a platformy, ktoré poskytujú na základe existujúcich iniciatív vzdelávacie a osvetové materiály pre učiteľov a deti[36]. 2.2.2.2.2.2. Rozširovanie osvetovej činnosti a účasti mládeže Osvedčené postupy treba rozšíriť tak, aby osvetové kampane konzistentne oslovovali všetky deti, rodičov, učiteľov a opatrovateľov v celej EÚ[37]. Stratégie zvyšovania informovanosti musia zohľadňovať rôzne úrovne vývoja mladších detí a tínedžerov a osobitne najmladších a najzraniteľnejších detí vrátane detí s poruchami učenia a s mentálnym postihnutím. Vzájomné vzdelávanie je zároveň pre deti všetkých vekových skupín hodnotnou stratégiou spoznávania svojich práv a zodpovedností online. Komisia · bude od roku 2014 financovať vytváranie interoperabilnej infraštruktúry služieb v rámci EÚ na podporu centier bezpečnejšieho internetu, ktoré budú poskytovať informácie o online bezpečnosti a nástroje zvyšovania verejnej informovanosti, ako aj platformy pre účasť mládeže; táto platforma bude zahŕňať aj referenčné hodnoty pre výmenu najlepších postupov[38]; · v súlade so stratégiou EÚ pre mládež[39] pretvorí Európsky portál pre mládež, aby bol bezpečným a dynamickým virtuálnym prostredím na výmenu informácií pre mládež; jeho cieľom je byť referenčným miestom pre kvalitné informácie pre mládež o štúdiu, práci, dobrovoľníckej činnosti, kultúre, tvorivosti, zdraví a iných oblastiach týkajúcich sa mládeže v celej Európe a pre účasť mládeže online, na oslovovanie všetkých mladých Európanov vrátane znevýhodnených. Členské štáty by mali · podobne ako Komisia podporovať osvetové kampane určené pre verejnosť na vnútroštátnej úrovni; · zapájať deti do vytvárania vnútroštátnych kampaní a/alebo právnych predpisov s vplyvom na ich online aktivity; · podobne ako Komisia podporovať vnútroštátne panely mládeže. Odvetvie by malo podporiť rozširovanie osvetovej činnosti prostredníctvom · poskytovania financovania a technickej podpory mimovládnym organizáciám a poskytovateľom vzdelávania na rozvoj zdrojov; · šírenia osvetového materiálu medzi zákazníkmi, buď na mieste predaja, alebo prostredníctvom vlastných online kanálov. 2.2.3.2.2.3. Jednoduché a účinné nástroje oznamovania pre používateľov Aby mali deti lepšie predpoklady vyhnúť sa rizikám, akými sú šikanovanie v online prostredí (cyber-bullying) alebo online manipulovanie dospelým človekom s cieľom ich pohlavného zneužitia (grooming)[40], v celej EÚ by v rámci všetkých online služieb a zariadení mali byť dostupné účinné mechanizmy na oznamovanie obsahu a kontaktov, ktoré by mohli uškodiť deťom. Tieto mechanizmy budú dopĺňať aj cieľ uľahčiť občanom oznamovanie počítačovej kriminality, najmä v súvislosti s budovaním siete vnútroštátnych platforiem slúžiacich na varovanie pred počítačovou kriminalitou a budúceho Európskeho centra boja proti počítačovej kriminalite[41]. Zároveň doplnia tiesňové linky začínajúce trojčíslím 116, na ktorých môžu nezvestné deti a ich rodičia získať pomoc a podporu[42], pretože online násilie páchané na deťoch môže byť pre deti jednou z príčin ich zmiznutia z domu. Odvetvie by malo · zriadiť a zaviesť v spolupráci s príslušnými aktérmi v jednotlivých členských štátoch mechanizmus uplatňovaný v celej EÚ, na základe ktorého budú deti môcť využívať ich služby na oznamovanie škodlivého obsahu a správania; tento mechanizmus by mal byť viditeľný, ľahko identifikovateľný, rozlíšiteľný, prístupný pre všetkých a dostupný v každej fáze prítomnosti dieťaťa online, keď by ho dieťa mohlo potrebovať; mal by obsahovať jasné a všeobecne zrozumiteľné kategórie týkajúce sa oznamovania a jasnú infraštruktúru spracovania takýchto hlásení zabezpečujúcu rýchle a primerané následné kroky; spracovanie takýchto oznámení by malo prebiehať v súlade s právnymi predpismi o ochrane údajov. Komisia · bude uľahčovať spoluprácu medzi daným odvetvím, ktoré sa zúčastňuje na celoeurópskych samoregulačných dohodách, a linkami pomoci pre bezpečnejší internet; · zváži prijatie regulačných opatrení, ak iniciatívy odvetvia nesplnia svoj účel; · bude pokračovať v zabezpečovaní správneho vykonávania smernice univerzálnej služby, pokiaľ ide o povinnosť členských štátov sprevádzkovať tiesňové linky 116000 a poskytne aj financovanie na zriadenie a prevádzku tiesňových liniek pre nezvestné deti. Členské štáty by mali · poskytovať podporu potrebnú na zriaďovanie a zavádzanie mechanizmov oznamovania, najmä v prípadoch, keď je potrebná spolupráca s partnermi, akými sú linky pomoci a orgány presadzovania práva; · monitorovať ich efektívne fungovanie na vnútroštátnej úrovni; · sprevádzkovať tiesňové linky 116000. 2.3.2.3. Vytvorenie bezpečného online prostredia pre deti Zatiaľ čo sa zlepšovanie možností a vzdelávanie musí zintenzívniť, treba ho doplniť aj ochranou, pretože deti si nie vždy uvedomujú potenciálne riziká, ktorým sú vystavené na internete, a/alebo potenciálne následky svojho konania. Ich vystavenie škodlivému správaniu alebo obsahu môže však vyústiť do online zážitkov vyvolávajúcich obavy alebo rizík v prostredí mimo internetu. Preto je potrebné prijať opatrenia, ktoré by deťom zabránili stretnúť sa s takýmto obsahom alebo správaním. Navrhnuté opatrenia sú zamerané na mladšie deti a tínedžerov, pretože deti rôznych vekových skupín používajú technológie rozličným spôsobom a nie je možné nájsť jedno jediné riešenie pre všetky deti ani pre ich online bezpečnosť. V prípade potreby sú uvedené aj rozdiely v prístupe na základe vekových skupín detí. 2.3.1.2.3.1. Nastavenia ochrany súkromia zodpovedajúce veku Hoci riziká narušenia súkromia existujú pre všetkých používateľov, deti sú osobitne zraniteľnou skupinou. Predovšetkým veľmi malé deti nevedia, ako zmeniť nastavenia ochrany súkromia, a nevedia pochopiť potenciálne následky svojho konania, napr. že sa môžu stať ľahkým terčom groomingu alebo vystaviť rizikám poškodenia svojho dobrého mena online. Automaticky nastavovanie ochrany súkromia detí by sa preto malo spravovať spôsobom zabezpečujúcim ich maximálnu možnú bezpečnosť. Od odvetvia sa očakáva, že · bude používať[43] automatické nastavenie ochrany súkromia zodpovedajúce veku obsahujúce jasné informácie a varovania maloletým osobám týkajúce sa potenciálnych následkov akejkoľvek zmeny, ktorú vykonajú v automatických nastaveniach ochrany súkromia, a kontextové informácie o úrovni ochrany súkromia jednotlivých informácií potrebných alebo navrhovaných na vytvorenie online profilu; · bude využívať technické prostriedky na elektronickú identifikáciu a preukazovanie totožnosti. Komisia · predložila návrh nového nariadenia o ochrane údajov, v rámci ktorého sa osobitne prihliada na súkromie detí a zavádza „právo byť zabudnutý“; · má v úmysle v roku 2012 predložiť návrh celoeurópskeho rámca elektronického preukazovania totožnosti, ktorý umožní používať osobné znaky (najmä vek) na zabezpečenie dodržiavania ustanovení týkajúcich sa veku uvedených v navrhnutom nariadení na ochranu údajov; · podporí výskum a vývoj s cieľom vytvoriť technické prostriedky na elektronickú identifikáciu a elektronické preukazovanie totožnosti pre príslušné služby v celej EÚ a podporí zavádzanie týchto prostriedkov. Členské štáty by mali · zabezpečiť na vnútroštátnej úrovni vykonávanie právnych predpisov EÚ v tejto oblasti; · podporiť prijatie samoregulačných opatrení v rámci odvetvia a dohliadať na ich vykonávanie na vnútroštátnej úrovni; · podporovať osvetové činnosti na vnútroštátnej úrovni. 2.3.2.2.3.2. Lepšia dostupnosť a širšie využívanie rodičovských kontrol 80 % rodičov je presvedčených o tom, že lepšia dostupnosť a funkčnosť nástrojov rodičovskej kontroly by prispeli k bezpečnejšiemu a efektívnejšiemu používaniu internetu ich deťmi[44]. V priemere iba 28 % rodičov v Európe však blokuje alebo filtruje webové stránky, ktoré navštevujú ich deti[45]. Popri náležitom rešpektovaní slobody prejavu sú rodičovské kontroly doplnkovým opatrením, ktoré prispieva k ochrane mladších detí pred pozeraním nevhodného obsahu online, pretože umožňujú nastavenia filtrovania obsahu a monitorovanie online aktivity. Je potrebné zabezpečiť lepšiu dostupnosť a širšie využívanie nástrojov rodičovskej kontroly vo viacerých jazykoch, aby si rodičia mohli vybrať používanie takýchto nástrojov na základe dostupných informácií. Odvetvie by malo · zabezpečiť dostupnosť rodičovských kontrol, ktoré sa dajú ľahko konfigurovať, sú ľahko ovládateľné a dostupné pre každého na všetkých zariadeniach, prostredníctvom ktorých sa dá využívať internet, dostupných v Európe; nástroje by mali účinne fungovať na akomkoľvek druhu zariadenia a pri akomkoľvek druhu obsahu vrátane obsahu vytváraného používateľmi; mali by byť v súlade s najlepšími postupmi na zabezpečenie zodpovednosti a transparentnosti; a mali by sa propagovať tak, aby sa zabezpečila čo najvyššia možná informovanosť o ich existencii a zavádzaní. Komisia · bude podporovať referenčné porovnávanie a testovanie nástrojov rodičovskej kontroly a príslušných podporných služieb s cieľom zlepšiť možnosti rodičov i detí; · bude podporovať výskum a vývoj venovaný spôsobu, ako by sa systémy klasifikácie na základe veku a klasifikácie obsahu dali interpretovať efektívnymi rodičovskými kontrolami zvládajúcimi širšie spektrum jazykov; · zváži prijatie legislatívnych opatrení, ak samoregulácia odvetvia nesplní svoj účel. Členské štáty sa vyzývajú, aby · podporili úsilie odvetvia v tejto oblasti a aby dohliadali na implementovanie rodičovských kontrol na zariadeniach predávaných na ich území; · vykonávali testy a certifikačné cykly týkajúce sa nástrojov rodičovskej kontroly; · podporovali ich dostupnosť. 2.3.3.2.3.3. Širšie využívanie klasifikácie podľa veku a klasifikácie obsahu Jedným z rizík, ktorému sú deti vystavené online, je pozeranie nevhodného obsahu (napr. pornografie alebo násilia). Cieľom je uplatňovať všeobecne použiteľný, transparentný a jednotný prístup ku klasifikácii podľa veku a klasifikácii obsahu v celej EÚ na rôzny obsah/služby (vrátane online hier, aplikácií a vzdelávacích a iných kultúrnych obsahov) a preskúmať inovačné riešenia (napr. klasifikácia vykonávaná používateľmi alebo automatická klasifikácia). Systém by mal rodičom poskytovať pochopiteľné vekové kategórie a zároveň uznávať, že rovnaký obsah sa môže v rôznych krajinách inak klasifikovať pre jednotlivé vekové kategórie. Tento prístup by sa mal uplatňovať jednotným spôsobom vo všetkých sektoroch, čím by sa v záujme hospodárskej súťaže na tomto trhu odstránili nezrovnalosti pri používaní súčasných systémov pre rozličné médiá. Odvetvie by malo · vypracovať koncepciu EÚ v oblasti klasifikácie podľa veku a klasifikácie obsahu uplatniteľnú na všetky služby, ako už bolo uvedené, vychádzajúcu z úspechu existujúcich iniciatív, napr. PEGI; · preskúmať, akým spôsobom by sa takéto systémy dali interpretovať prostredníctvom rodičovských kontrol. Komisia podporí · samoreguláciu v tejto oblasti, pričom zváži prijatie možných legislatívnych opatrení v prípade, ak samoregulácia v odvetví neprinesie želané výsledky; · od roku 2014 zavádzanie interoperabilných platforiem slúžiacich na poskytovanie služieb zodpovedajúcich veku ich používateľov. Členské štáty sa vyzývajú, aby · spolupracovali v súlade so svojimi právnymi predpismi v tejto oblasti a podporovali príslušné zainteresované strany na vnútroštátnej úrovni v prispievaní k zriaďovaniu a uplatňovaniu systémov EÚ klasifikácie podľa veku a klasifikácie obsahu; · podporovali postup podávania sťažností potrebný na riadne fungovanie takýchto systémov. 2.3.4.2.3.4. Online reklama a nadmerné míňanie peňazí Deti, obzvlášť mladšie, nemajú vyvinutú schopnosť pozerať sa na reklamné posolstvá kritickým pohľadom. Deti môžu vo virtuálnych svetoch často platiť za virtuálny tovar prostredníctvom mobilných telefónov, telefonátmi alebo esemeskami, a teda nepotrebujú na to predchádzajúci súhlas rodičov[46]. Deti sa môžu pokúšať aj o prístup k online hazardným hrám alebo na webové stránky s hrami. Môžu si z internetu sťahovať zvonenia na svoje mobilné telefóny alebo neúmyselne sa zo svojich mobilných zariadení dostať na internet. Za všetko toto môžu zaplatiť vysoké poplatky. Cieľom je zaistiť, aby reklamy na webových stránkach určených deťom umožňovali úroveň ochrany, ktorá bude porovnateľná s úrovňou ochrany týkajúcej sa reklamy v rámci audiovizuálnych služieb[47], aby sa v súvislosti s behaviorálnou reklamou nevytvárali takéto segmenty zamerané na deti, a aby míňanie peňazí online alebo prostredníctvom mobilných telefónov deťmi nezapríčiňovalo nepredvídane vysoké náklady. Odvetvie musí dodržiavať platné právne predpisy[48], najmä pokiaľ ide o online profily a behaviorálnu reklamu. Malo by · poskytovať transparentné a jasné informácie zodpovedajúce veku o nákladoch na služby, ktoré možno využiť online, a zabraňovať automatickým nastaveniam, ktoré by deťom umožňovali jednoduchý prístup k prémiovým službám, za ktoré je potrebné dodatočne zaplatiť; · vyhýbať sa priamemu oslovovaniu a podnecovaniu detí k tomu, aby kupovali virtuálny tovar alebo kredity prostredníctvom svojho mobilného telefónu alebo iných nástrojov, ktoré si nevyžadujú predchádzajúcu rodičovskú kontrolu; mali by sa zaviesť kontextové včasné upozornenia o dodatočných nákladoch, aby sa zlepšili možnosti rodičov i detí; · vychádzať zo samoregulačných noriem, akými sú napríklad normy stanovené Európskou alianciou pre reklamné normy týkajúce sa behaviorálnej reklamy[49], a aktívne vykonávať opatrenia zabraňujúce vystaveniu detí nevhodnej reklame v akejkoľvek forme v online médiách; · prijať opatrenia zabraňujúce deťom v prístupe k webovým stránkam s hazardnými hrami. Komisia · zintenzívni presadzovanie platných pravidiel EÚ a bude podnecovať ďalšie samoregulačné opatrenia s cieľom vyššej ochrany detí pred nevhodnou reklamou a nadmerným míňaním peňazí; · zváži prijatie ďalších právnych predpisov, ak samoregulačné opatrenia neprinesú žiadané výsledky; · v rámci budúcej spotrebiteľskej agendy sa bude podrobnejšie venovať téme detí ako spotrebiteľov; · v oznámení o online hazardných hrách na vnútornom trhu, ktoré má predložiť v roku 2012, preskúma, akým spôsobom by sa dala čo najlepšie zvýšiť ochrana maloletých osôb. Členské štáty sa vyzývajú, aby · zaistili, že spoločnosti pôsobiace na vnútroštátnej úrovni budú dodržiavať právne predpisy v tejto oblasti; · podporili odvetvie pri vypracovávaní kódexov správania týkajúcich sa nevhodnej reklamy online a aby monitorovali ich uplatňovanie na vnútroštátnej úrovni. 2.4.2.4. Boj proti pohlavnému zneužívaniu detí a ich sexuálnemu vykorisťovaniu Internet sa čoraz viac využíva na šírenie obrázkov obsahujúcich pohlavné zneužívanie detí. Riešiť sa musia viaceré problémy: Je potrebné identifikovať, zachraňovať a podporovať obete, vykonávať opatrenia proti páchateľom týchto činov a zastaviť neustály obeh takýchto obrázkov prostredníctvom odhaľovania a odstraňovania obrázkov obsahujúcich pohlavné zneužívanie detí z internetu a zabraňovania ich opätovnému umiestňovaniu. 2.4.1.2.4.1. Rýchlejšie a systematickejšie odhaľovanie materiálov obsahujúcich pohlavné zneužívanie detí šírených prostredníctvom rôznych kanálov, ich oznamovanie a odstraňovanie z internetu Musí sa zvýšiť viditeľnosť súčasných miest (tiesňových liniek), kam občania môžu oznamovať nezákonný obsah, vrátane ich prepojenia so všetkými možnými budúcimi mechanizmami oznamovania fungujúcimi v celej EÚ a opatreniami v oblasti oznamovania počítačovej kriminality. Systematické odhaľovanie, odstraňovanie z internetu a prevencia opätovného umiestňovania obrázkov obsahujúcich pohlavné zneužívanie detí sa musia zlepšiť. Opatrenia v tejto oblasti musia byť v súlade s novou smernicou o boji proti pohlavnému zneužívaniu detí a detskej pornografii[50], smernicou o elektronickom obchode[51], ako aj s platnými právnymi predpismi o ochrane údajov a s Chartou základných práv EÚ. Komisia · podporí spoluprácu medzi odvetvím, orgánmi presadzovania práva a tiesňovými linkami s cieľom zlepšiť celý proces a skrátiť dobu na odstránenie obrázkov obsahujúcich pohlavné zneužívanie detí z internetu, bude koordinovať vzájomnú výmenu nástrojov a zdrojov a naďalej podporovať sieť tiesňových liniek INHOPE na uľahčenie oznamovania nezákonného obsahu verejnosťou, aby sa mohli prijímať primerané opatrenia, ktorými sa bude skracovať čas potrebný na odstránenie takéhoto materiálu z internetu, a bude hľadať spôsoby, ako by sa dala zlepšiť ich verejná viditeľnosť; · podporí výskum a vývoj v oblasti inovačných technických riešení a ich zavádzanie v rámci policajných vyšetrovaní, najmä na účely účinnej identifikácie a priradenia materiálu obsahujúceho pohlavné zneužívanie detí šíreného rôznymi kanálmi na internete a na účely odstránenia takéhoto materiálu a zabránenia opätovnému umiestneniu obrázkov obsahujúcich pohlavné zneužívanie detí na internet; · podporí odbornú prípravu orgánov presadzovania práva; · prijme horizontálnu iniciatívu o postupoch oznamovania a prijímania opatrení, ktorá bude týkať predovšetkým odstraňovania prekážok fungovania efektívnych mechanizmov oznamovania a odstraňovania z internetu nezákonného obsahu všetkých kategórií vrátane obrázkov obsahujúcich pohlavné zneužívanie detí[52]. Členské štáty by mali · zväčšiť objem zdrojov orgánov presadzovania práva, ktoré bojujú proti online materiálu obsahujúcemu zneužívanie detí; · zaistiť, aby v súlade so smernicou o pohlavnom zneužívaní detí boli k dispozícii efektívne nástroje vyšetrovania zvyšujúce možnosti vyšetrovateľa identifikovať detské obete, a zaručiť, aby existovala efektívna ochrana zabezpečujúca demokratickú zodpovednosť osôb používajúcich takéto nástroje; · zosúladiť podporu fungovania a viditeľnosti tiesňových liniek na vnútroštátnej úrovni, na ktorých môže verejnosť oznamovať nezákonný obsah nájdený na internete; · podporovať zlepšovanie spolupráce medzi tiesňovými linkami a odvetvím pri odstraňovaní materiálu obsahujúceho zneužívanie detí z internetu. Odvetvie · bude vyzvané, aby podniklo kroky vrátane proaktívnych opatrení, na odstránenie materiálu obsahujúceho pohlavné zneužívanie detí z internetu; · by malo posilniť spoluprácu s orgánmi presadzujúcimi právo a tiesňovými linkami s cieľom optimalizovať postupy oznamovania a odstraňovania z internetu a stanoviť referenčné hodnoty; · bude vyzvané, aby vytvorilo a používalo nástroje na zvyšovanie efektívnosti odhaľovania obrázkov obsahujúcich pohlavné zneužívanie detí, postupov oznamovania a odstraňovania z internetu a prevencie opätovného umiestňovania takýchto obrázkov na internete. 2.4.2.2.4.2. Spolupráca s medzinárodnými partnermi v boji proti pohlavnému zneužívaniu detí a sexuálnemu vykorisťovaniu detí Keďže internet nemá hranice, medzinárodná spolupráca je nevyhnutná. Na riešenie týchto problémov na koordinovanejšom a udržateľnejšom základe je potrebný globálny prístup. Materiál obsahujúci pohlavné zneužívanie detí možno pozerať a oznamovať v jednej krajine, zatiaľ čo jeho hostiteľským štátom je tretia krajina a umiestnený online bol ešte z inej krajiny. Viac ako polovica materiálu obsahujúceho zneužívanie detí oznámeného nadácii Internet Watch Foundation v roku 2011, bola identifikovaná ako umiestňovaná mimo Európy[53]. V tej istej správe sa uvádza, že spôsoby šírenia a prístupu k takémuto materiálu sa neustále menia podľa toho, ako sa vyvíjajú technológie. Tiesňové linky preto musia pokračovať vo vytváraní svojich stratégií a nástrojov tak, aby mohli spoločne odhaľovať materiál obsahujúci zneužívanie detí a bojovať proti jeho výskytu v meniacich sa online prostrediach. Komisia · podporí sieť tiesňových liniek INHOPE s cieľom rozšíriť jej celosvetovú členskú základňu, ktorá v súčasnosti zahŕňa okrem iného Rusko, Japonsko, USA, Južnú Afriku, Austráliu a Južnú Kóreu; · podporí vykonávanie Dohovoru Rady Európy o počítačovej kriminalite a propagáciu jeho zásada prostredníctvom zaisťovania technických a právnych ochranných opatrení; · bude spolupracovať s medzinárodnými partnermi v rámci štruktúr, ako je pracovná skupina EÚ – USA pre počítačovú bezpečnosť a počítačovú kriminalitu, ktorá stanovuje spoločné priority v tejto oblasti vrátane spolupráce pri odstraňovaní detskej pornografie z internetu a pri posilňovaní možností detí online; · bude na jeseň 2012 spoluorganizovať konferenciu EÚ a USA; · sa pokúsi osloviť ďalšie regióny sveta a podporí spoluprácu na celosvetovej úrovni. Členské štáty sa vyzývajú, aby · podporili úsilie Komisie zamerané na zintenzívňovanie spolupráce s medzinárodnými partnermi. Odvetvie sa vyzýva, aby · si vymieňalo najlepšie postupy v tejto oblasti a spolupracovalo s partnermi na celom svete. 3.3. Závery Hoci internet, zariadenia na prístup k nemu a služby poskytované v súčasnosti neboli vytvorené osobitne na používanie deťmi, z výskumu vyplýva, že deti sú ich čoraz dominantnejšími používateľmi. Deti teda tvoria osobitnú skupinu vyžadujúcu si pozornosť. Na základe toho, ako sa deti správajú na internete dnes, sa bude formovať budúci digitálny svet. Spoločné európske úsilie v tejto oblasti podporí vývoj interoperabilných a udržateľných infraštruktúr umožňujúcich vytvoriť lepší internet pre deti a podporí rast a inovácie. Zvyšovanie informovanosti, zlepšovanie digitálnych zručností a mediálnej gramotnosti detí im poskytne lepšie vyhliadky na získanie pracovného miesta a na ich zamestnateľnosť a pomôže im pritom, aby sa z nich stali sebavedomí občania v digitálnom prostredí. Stimulovanie potenciálu interaktívneho obsahu pre deti prispeje k dynamickému jednotnému európskemu digitálnemu trhu. Neustále efektívna samoregulácia v odvetví v prospech ochrany mladých ľudí a zlepšovanie ich možností s vhodnými referenčnými hodnotami a nezávislými systémami monitorovania musia prispieť k budovaniu dôvery v udržateľný a zodpovedný model riadenia, ktorý by mohol priniesť pružnejšie, včasnejšie a trhovo orientovanejšie riešenia ako ktorákoľvek iná regulačná iniciatíva. Komisia bude zároveň naďalej podporovať, aby sa témy týkajúce sa online bezpečnosti detí dostávali na program podujatí, akým je Fórum pre správu internetu, a bude si vymieňať najlepšie postupy s inými medzinárodnými organizáciami pôsobiacimi v tejto oblasti. Komisia bude naďalej podnecovať spoluprácu projektov financovaných EÚ s medzinárodnými partnermi a organizovať medzinárodné konferencie Fóra pre bezpečnejší internet, v rámci ktorého sa od roku 2004 stretávajú zainteresované strany z celého sveta, aby diskutovali o zabezpečení ochrany detí online. Orgány členských štátov, odvetvie a iné príslušné zainteresované strany sa vyzývajú, aby podporili navrhovanú stratégiu a aby podnikli kroky na zabezpečenie jej úspešného plnenia prostredníctvom spolupráce so všetkými ostatnými zainteresovanými skupinami. Komisia vykoná referenčné porovnanie politík a opatrení na ochranu bezpečnosti detí online v celej Európe vrátane analýzy použitých zdrojov a ich rozdelenia medzi Komisiu, členské štáty, súkromný sektor a sektor dobrovoľných činností. Komisia bude aj dôsledne monitorovať vykonávanie súčasných samoregulačných dohôd, ktoré podpísalo odvetvie. Prehľad opatrení Opatrenie || Hlavní aktéri || Harmonogram Pilier 1 – Obsah pre deti a mladých ľudí vysokej kvality online Podpora prípravy kreatívneho a vzdelávacieho obsahu online pre deti || Komisia za podpory členských štátov a odvetvia || Priebežne od roku 2012 Podpora pozitívnych online skúseností mladších detí || Komisia za podpory členských štátov a odvetvia || Priebežne od roku 2012 Pilier 2 – Zvyšovanie informovanosti a zlepšovanie možností Digitálna a mediálna gramotnosť a výučba o online bezpečnosti na školách || Členské štáty za podpory Komisie a odvetvia || Do roku 2013 Rozširovanie osvetovej činnosti a účasti mládeže || Komisia za podpory členských štátov a odvetvia || Priebežne od roku 2012 Jednoduché a účinné nástroje oznamovania pre používateľov internetu || Odvetvie za podpory Komisie a členských štátov || Prvé výsledky do konca roku 2012. Úplné vykonanie do 18 mesiacov Pilier 3 – Vytvorenie bezpečného online prostredia pre deti Nastavenia ochrany súkromia zodpovedajúce veku || Odvetvie za podpory Komisie a členských štátov || Prvé výsledky do konca roku 2012. Úplné vykonanie do 18 mesiacov Lepšia dostupnosť a širšie využívanie rodičovských kontrol || Odvetvie za podpory Komisie a členských štátov || Prvé výsledky do konca roku 2012. Úplné vykonanie do 18 mesiacov Širšie využívanie klasifikácie podľa veku a klasifikácie obsahu || Odvetvie za podpory Komisie a členských štátov || Prvé výsledky do konca roku 2012. Plnohodnotné návrhy do 18 mesiacov Online reklama a nadmerné míňanie peňazí || Odvetvie za podpory Komisie a členských štátov || Priebežne od roku 2012 Pilier 4 – Boj proti pohlavnému zneužívaniu detí a ich sexuálnemu vykorisťovaniu Rýchlejšie a systematickejšie odhaľovanie materiálov obsahujúcich pohlavné zneužívanie detí šíreného prostredníctvom rôznych kanálov, ich oznamovanie a odstraňovanie takýchto materiálov z internetu || Komisia za podpory členských štátov a odvetvia || Priebežne od roku 2012 s prvými výsledkami do konca roku 2012 Spolupráca s medzinárodnými partnermi v boji proti pohlavnému zneužívaniu detí a sexuálnemu vykorisťovaniu detí || Komisia za podpory členských štátov a odvetvia || Priebežne od roku 2012 [1] KOM(2011) 60 v konečnom znení. [2] V tejto súvislosti sa pod pojmom „deti“ rozumie každý človek vo veku do 18 rokov v súlade s Dohovorom OSN o právach dieťaťa. [3] KOM(2010) 245 v konečnom znení/2. [4] Kľúčové priority stratégie EÚ týkajúcej sa elektronických zručností s názvom Elektronické zručnosti pre 21. storočie, KOM(2007) 496. [5] Flash Eurobarometer 2008. [6] Zdroj : Livingstone S., Haddon L., Görzig A. a Ólafsson K: „Risks and safety on the internet: The perspective of European children. Full findings.“ (2011), vypracované v rámci projektu EUKidsOnline II. [7] Ako sa uvádza v Programe EÚ v oblasti práv dieťaťa – KOM(2011) 60 v konečnom znení – ktorý zahŕňa všeobecné zásady zabezpečenia toho, aby opatrenia EÚ boli príkladom zaisťovania dodržiavania Charty základných práv a Dohovoru OSN o právach dieťaťa. Ako súčasť Programu EÚ v oblasti práv dieťaťa Komisia vytvorila Detský kútik online (http://europa.eu/kids-corner/) a zriadila európsku webovú stránku o právach dieťaťa (http://ec.europa.eu/0-18/). [8] http://www.tavess.com/DigitalContentDelivery_June11.php informácie z tejto stránky získané 20. 3. 2012. Všetky číselné údaje na tejto stránke uvedené v dolároch boli prepočítané na eurá 20. 3. 2012. [9] The Economist, online vydanie, informácie z tejto stránky boli získané 20. 3. 2012. Všetky číselné údaje na tejto stránke uvedené v dolároch boli prepočítané na eurá 20. 3. 2012, http://www.economist.com/node/21541164?frsc=dg%7Cb. [10] Ochrana detí v digitálnom svete, KOM(2011) 556 v konečnom znení. [11] Kódex rodičovskej kontroly, ktorý podpísali BT, Talk Talk, Virgin Media a Sky: http://www.productsandservices.bt.com/consumer/assets/downloads/BT_TalkTalk_Sky_Virgin_Code_of_Practice_28_Oct.pdf [12] Znamená to, že zákazníci musia na mieste predaja odpovedať na otázku, či chcú rodičovské kontroly, ktoré sú bezplatné. [13] http://www.education.gov.uk/inthenews/inthenews/a0077662/bailey-review-of-the-commercialisation-and-sexualisation-of-childhood-final-report-published [14] Komisia financuje štúdiu SIP Bench, ktorá obsahuje odborné posúdenie produktov, nástrojov a služieb, ktoré používateľom umožňujú kontrolovať prístup detí k nevhodnému online obsahu. [15] Pozri poznámku pod čiarou č. 6. [16] Komisia zorganizovala spolu s centrami pre bezpečnejší internet v Belgicku, Českej republike, Francúzsku, Grécku, Holandsku, na Islande, v Lotyšsku, Maďarsku, Nemecku, Taliansku, Poľsku, Portugalsku, Slovinsku a Španielsku v roku 2011 celoeurópsku súťaž o kvalitný online obsah pre deti. Súťaž sa skladala z dvoch častí: Obsah vytvorený dospelým človekom a obsah pre mladšie deti vytvorený dospievajúcou mládežou. Obsah predložený v kategórii „obsah vytvorený dospelým človekom“ bol za jednotlivé krajiny veľmi nevyrovnaný, od 3 poskytovateľov z Portugalska, 6 z Talianska a 7 zo Slovinska až po 84 z Poľska, 92 z Nemecka a 200 z Holandska. [17] Zdroj : Livingstone S. a Haddon L.: Záverečná správa o EU Kids Online (2009), vypracovaná v rámci projektu EUKidsOnline. [18] Zdroj : O'Neill B., Livingstone S. a McLaughlin S.: Záverečné odporúčania pre politiku, metodiku a výskum (2011), vypracované v rámci projektu EUKidsOnline II. [19] Bežne nazývané „happy slapping“. [20] Bežne nazývané „sexting“. [21] OECD (2011) Ochrana detí online: Riziká, ktorým čelia deti online, a koncepcie ich ochrany, OECD Digital Economy Papers, č. 179, OECD Publishing. [22] Pozri správu Europolu o posúdení hrozby organizovaného zločinu za rok 2011 a štúdiu Rady Európy o zneužívaní internetu na nábor obetí obchodovania s ľuďmi, 2007. [23] E-skills fact sheet: http://eskills-week.ec.europa.eu/c/document_library/get_file?uuid=6f0a6d8e-49e7-42ac-8f2b-f5adba460afc&groupId=10136 [24] Zdroj : Livingstone S., Ólafsson K. a Staksrud E.: Sociálne siete, vek a súkromie (2011), vypracované v rámci projektu EUKidsOnline II. [25] Pozri poznámku pod čiarou č. 6. [26] Smernica Európskeho parlamentu a Rady 2010/13/EÚ z 10. marca 2010 o koordinácii niektorých ustanovení upravených zákonom, iným právnym predpisom alebo správnym opatrením v členských štátoch týkajúcich sa poskytovania audiovizuálnych mediálnych služieb (smernica o audiovizuálnych mediálnych službách); odporúčanie Rady 98/560/ES z 24. septembra 1998 o rozvoji konkurencieschopnosti európskeho priemyslu audiovizuálnych a informačných služieb prostredníctvom podpory vnútroštátnych rámcov zameraných na dosiahnutie porovnateľnej a účinnej úrovne ochrany neplnoletých osôb a ľudskej dôstojnosti; odporúčanie Európskeho parlamentu a Rady 2006/952/ES z 20. decembra 2006 o ochrane neplnoletých osôb a ľudskej dôstojnosti a o práve na vyjadrenie vo vzťahu ku konkurencieschopnosti európskeho priemyslu audiovizuálnych a online informačných služieb. [27] European Framework for the Safer Use of Mobile Phones by Younger Teenagers and Children (Európsky rámec pre bezpečnejšie používanie mobilných telefónov mladšími tínedžermi a deťmi), ktorý podpísali prevádzkovatelia mobilných sietí, dokazuje ich odhodlanie poskytovať mechanizmy kontroly prístupu, zvyšovať informovanosť a podporovať vzdelávanie, uplatňovať klasifikáciu komerčného obsahu a odstraňovať nezákonný obsah v rámci produktov pre mobilných používateľov alebo na internete. Safer Social Networking Principles for the EU (Zásady bezpečnejšieho využívania sociálnych sietí určené pre EÚ), ktoré podpísali poskytovatelia služieb sociálnych sietí, ich zaväzuje k tomu, aby zvyšovali informovanosť o bezpečnostno-vzdelávacích správach, zabezpečovali služby zodpovedajúce veku používateľa, posilňovali možnosti používateľov prostredníctvom nástrojov a technológií, poskytovali mechanizmy oznamovania nenáročné na používanie, odpovedali na oznámenia o nezákonnom obsahu alebo správaní, umožňovali a podporovali bezpečný prístup k osobným údajom a súkromiu a posudzovali prostriedky na kontrolu nezákonného alebo zakázaného obsahu/správania. PEGI je celoeurópskou dohodou o klasifikácii počítačových hier a videohier podľa veku a platí v 30 krajinách. [28] Samoregulácia sa bude na začiatku opierať o Coalition to make the internet a better place for kids (Koalíciu pre vytvorenie internetu ako lepšieho miesta pre deti), ktorá sa vytvorila pod vedením Komisie a ktorá má podporu veľkých spoločností pôsobiacich v Európe zo všetkých priemyselných odvetví, ktoré sa zaviazali, že sa budú snažiť prijať do decembra 2012 päť konkrétnych opatrení. [29] Rozhodnutie Európskeho parlamentu a Rady č. 1351/2008/ES zo 16. decembra 2008, ktorým sa ustanovuje viacročný program Spoločenstva na ochranu detí, ktoré používajú internet a iné komunikačné technológie. [30] Nástroj na prepojenie Európy (CEF) vytvorený na základe viacročného finančného rámca – Rozpočet stratégie Európa 2020, KOM(2011) 500, časti I a II; návrh nariadenia Európskeho parlamentu a Rady o zriadení nástroja „Spájame Európu“, KOM(2011) 665 – bez toho, aby tým bolo dotknuté konečné rozhodnutie o návrhoch týkajúcich sa CEF a viacročného finančného rámca EÚ a o konečných sumách s prihliadnutím na širší politický kontext stratégie Európa 2020. [31] Rámcový program EÚ pre výskum a inovácie, bez toho, aby tým bolo dotknuté konečné rozhodnutie o návrhoch týkajúcich sa CEF a viacročného finančného rámca EÚ a o konečných sumách s prihliadnutím na širší politický kontext stratégie Európa 2020. [32] V tejto súvislosti sa tento pojem vzťahuje na overené zoznamy webových stránok, ktoré poskytujú mladým ľuďom online obsah vysokej kvality. Tieto zoznamy by zostavovali a viedli odborníci na túto oblasť (z verejného a/alebo súkromného sektora) a reagovali by tak na návrhy používateľov týkajúce sa webových stránok alebo priame žiadosti spoločností, ktoré by chceli byť na takomto zozname uvedené, napr. nemecká iniciatíva „fragfinn“. [33] Súpis usmernení vzťahujúcich sa na výrobu a poskytovanie online obsahu pre deti a mladých ľudí bol zostavený v roku 2010 v rámci programu pre bezpečnejší internet: http://ec.europa.eu/information_society/activities/sip/docs/competition/final_draft.pdf [34] Komisia stanovila európsky prístup k mediálnej gramotnosti v digitálnom prostredí vo svojom oznámení Európskemu parlamentu, Rade, Európskemu hospodárskemu a sociálnemu výboru a Výboru regiónov s názvom Európsky prístup k mediálnej gramotnosti v digitálnom prostredí, KOM(2007) 833 a v odporúčaní Komisie o mediálnej gramotnosti v digitálnom prostredí pre konkurencieschopnejší audiovizuálny priemysel a priemysel obsahu a inkluzívnu znalostnú spoločnosť (K(2009) 6464). [35] http://eacea.ec.europa.eu/education/eurydice/documents/thematic_reports/121EN.pdf. [36] Napr. www.teachtoday.eu. [37] Vychádzajúc aj z existujúceho úsilia, akým je Európsky týždeň elektronických zručností. [38] S výhradou prijatia potrebných právnych predpisov. [39] KOM(2009) 200 v konečnom znení a uznesenie Rady z 27. novembra 2009 o obnovenom rámci pre európsku spoluprácu v oblasti mládeže (2010 – 2018). [40] Grooming označuje úmyselné konanie, ktorého cieľom je nadviazať priateľský a citový vzťah s dieťaťom pred jeho pohlavným zneužitím a vykorisťovaním. [41] COM(2012) 140 final. [42] Rozhodnutie Komisie 2007/116/ES z 15. februára 2007 o rezervovaní národného číselného rozsahu začínajúceho sa 116 pre harmonizované čísla pre harmonizované služby sociálneho významu; smernica Európskeho parlamentu a Rady 2002/22/ES z 7. marca 2002 o univerzálnej službe a právach užívateľov týkajúcich sa elektronických komunikačných sietí a služieb (smernica univerzálnej služby). [43] Vykonávanie opatrení týkajúcich sa ochrany súkromia a údajov bude musieť byť v súlade s príslušnými európskymi právnymi predpismi vrátane výsledkov práve prebiehajúcej revízie smernice o ochrane údajov. Smernica Európskeho parlamentu a Rady 95/46/ES z 24. októbra 1995 o ochrane fyzických osôb pri spracovaní osobných údajov a voľnom pohybe týchto údajov. Komisia predložila návrh nariadenia Európskeho parlamentu a rady o ochrane fyzických osôb pri spracúvaní osobných údajov a o voľnom pohybe takýchto údajov COM(2012) 11 final. [44] Pozri poznámku pod čiarou 5. [45] Pozri poznámku pod čiarou 6. [46] Holandská nadácia „Mijn Kind Online“ vydala v roku 2011 správu „Pas op je Portemonnee“, v ktorej uvádza, že sa podáva čoraz viac sťažností týkajúcich sa peňazí, ktoré minuli deti vo virtuálnych svetoch. Dokument Spojeného kráľovstva „Briefing on the internet, e-commerce, children and young people“ poskytuje prehľad o otázkach súvisiacich s deťmi a elektronickým obchodom. [47] Ako sa uvádza v smernici o AVMS. [48] Vrátane v súčasnosti platných smerníc o ochrane údajov a ochrane súkromia v sektore elektronických komunikácií. Reklamné a komerčné postupy, ktorých cieľom sú deti, by mali byť v súlade so smernicou Európskeho parlamentu a Rady 2005/29/ES o nekalých obchodných praktikách. [49] http://www.easa-alliance.org/page.aspx/386. [50] Smernica Európskeho parlamentu a Rady 2011/93/EÚ z 13. decembra 2011 o boji proti sexuálnemu zneužívaniu a sexuálnemu vykorisťovaniu detí a proti detskej pornografii kriminalizuje zločiny, medzi ktoré patrí detská pornografia, grooming detí, sexuálne zneužívanie prostredníctvom webovej kamery alebo pozeranie detskej pornografie na internete bez sťahovania príslušných súborov. [51] Smernica Európskeho parlamentu a Rady 2000/31/ES z 8. júna 2000 o určitých právnych aspektoch služieb informačnej spoločnosti na vnútornom trhu, najmä o elektronickom obchode (smernica o elektronickom obchode), ktorá je základom postupov oznamovania a odstraňovania z internetu. [52] Oznámené v oznámení s názvom Koherentný rámec na posilnenie dôvery v jednotný digitálny trh elektronického obchodu a online služieb COM(2011) 942 final. [53] Internet Watch Foundation (tiesňová linka Spojeného kráľovstva): Annual and Charity Report 2011.